สังคมข่าวหุ้นคาเฟอีน
******นักลงทุนต่างชาติซื้อสุทธิในตลาดหุ้นไทยอีกกว่า 1 พันล้านบาท และซื้อต่อเนื่องเป็นวันที่ 3 ติดต่อกัน นับเป็นสัญญาณที่ดีที่ฟันด์โฟลว์น่าจะเริ่มกลับเข้ามาบ้าง หลังจากก่อนหน้านี้ มีการขายสุทธิมาโดยตลอดนับจากเดือนพ.ย.ที่ผ่านมารวมกว่า 4 หมื่นล้านบาท
9 ธ.ค. 2559

******นักลงทุนต่างชาติซื้อสุทธิในตลาดหุ้นไทยอีกกว่า 1 พันล้านบาท และซื้อต่อเนื่องเป็นวันที่ 3 ติดต่อกัน นับเป็นสัญญาณที่ดีที่ฟันด์โฟลว์น่าจะเริ่มกลับเข้ามาบ้าง หลังจากก่อนหน้านี้ มีการขายสุทธิมาโดยตลอดนับจากเดือนพ.ย.ที่ผ่านมารวมกว่า 4 หมื่นล้านบาท
****ส่วนทางด้านกองทุนต่างๆ ก็ซื้อสุทธิเช่นกัน หลังจากมีเม็ดเงินจากกองทุน LTF และ RMF เข้ามาในระบบ และมีการคาดกันว่า ในเดือนธ.ค.อาจมีเงินจากทั้ง 2 กองทุนที่ว่านั้น กว่า 2.5–3.0 หมื่นล้านบาท และจะช่วยหนุนดัชนีหุ้นไทยในช่วงสิ้นปีนี้ได้
******ส่วนแบ่งการตลาดของ บล.ภัทร และ บล.ซีแอลเอสเอ กระโดดขึ้นมาวานนี้ ตอกย้ำกับกระแสฟันด์โฟลว์ และเงินจากกองทุนเข้ามาในตลาดหุ้นไทย โดยมีหุ้นในกลุ่ม SET50 เป็นเป้าหมายหลักในการเข้าเก็บ เช่น SCC ADVANC CPALL AOT และ PTTEP กระโดดขึ้นขบวนให้ทันกันนะ แต่อย่าขึ้นผิดตู้ล่ะ
********ธิดา แก้วบุตตา บอสสาวสวย ของ SAWAD ส่งซิกพร้อมแตกไลน์ธุรกิจ เข้าไปลงทุนในเวียดนาม และกัมพูชา แต่ยังไม่บอกรายละเอียดอะไรมากนัก ก็ต้องลุ้นและติดตามกัน เพราะถือเป็นจุดเริ่มต้นที่ดีในการโกอินเตอร์ ส่วนตลาดในประเทศ ก็ยังขยายการลงทุนต่อไป เพราะตลาดยังมีโอกาสในการเติบโตอีกเยอะ
*******ส่วนบอสสาวสวยอีกคนคือ สุกัญญา สุขเจริญไกรศรี ของ ACAPปั้นผลงานบริษัทเติบใหญ่ มีกำไรติดต่อกันหลายไตรมาส และน่าจะล้างขาดทุนสะสมหมดแล้ว ล่าสุด ราคาหุ้นเปิดหวูดวิ่งขึ้นไปแตะ 20.80 บาท เมื่อวานนี้ เพิ่มขึ้น 10% และวอลุ่มเยอะซะด้วยกว่า 447 ล้านบาท แต่ก็ดันพี/อี พุ่งขึ้นมาเป็น 47 เท่า มีโอกาสติดแคชบาลานซ์ในสัปดาห์หน้าค่อนข้างสูง ส่วนประเด็นที่ทำให้หุ้นขึ้นก็ไม่รู้ว่า นอกจากเรื่องของผลประกอบการแล้ว ยังมีประเด็นข่าวอื่นเข้ามาตอกย้ำหรือไม่
******บมจ.ทรีนีตี้ วัฒนา (TNITY) แจ้งว่าที่ประชุมบอร์ดของรบริษัทเมื่อวันที่ 7 ธ.ค. มีมติแต่งตั้ง “ภควัต โกวิทวัฒนพงศ์” เป็นประธานกรรมการ ทำหน้าที่กำกับดูแลการบริหารงานของฝ่ายบริหาร และแต่งตั้ง “ชาญชัย กงทองลักษณ์” เป็นประธานเจ้าหน้าที่บริหาร และทั้งหมดได้ผ่านการพิจารณาของคณะกรรมการสรรหาและกำหนดค่าตอบแทน มีผลตั้งแต่ 7 ธ.ค.ที่ผ่านมา
****** พิชา สิริโยธิน ผู้อำนวยการบริหารสมาคมประกันชีวิตไทย แจ้งว่า เบี้ยประกันชีวิตรับรวม 10 เดือนแรก(ม.ค.-ต.ค.59) รวม 4.59 ล้านบาท เติบโต 5.78%  แยกเป็นเบี้ยประกันชีวิตใหม่ 1.31 แสนล้านบาท เบี้ยประกันชีวิตปีต่อไป 3.28 แสนล้านบาท และมีอัตราความคงอยู่ 83% ก็ถือเป็นอีกธุรกิจที่ยังเติบโตได้ดี โดยเฉพาะแบงก์แอสชัวรันซ์ที่สร้างร่ายได้ให้กับธนาคารเป็นกอบเป็นกำ
****** รัฐกร อัสดรธีรยุทธ์ ประธานเครือดอกเบี้ยธุรกิจ ขอเชิญเม่าใจเด็ด ปีกทนไฟ มาฟังข้อมูลแนวโน้มการลงทุนกับเซียนหุ้นชื่อดัง กับสัมมนาฟรี 3 วัน โดย “รณกฤต เด็กแนว”, “ณาศิส หมูบิน”, “กานต์ เพจหุ้นปั่น” แถมยังได้เช็กพอร์ตฟรี ในคลินิกหุ้นกับผู้เชี่ยวชาญ ในงาน Thailand Smart Money ครั้งที่ 7 ระหว่าง 16-18 ธ.ค.59 ตั้งแต่เวลา 11.00–20.00 น. ณ Sky Hall ชั้น 3 ศูนย์การค้าเซ็นทรัลพลาซา ลาดพร้าว
*******บมจ.อิออน ธนสินทรัพย์ (ไทยแลนด์) (AEONTS) รุกหนีไปในกัมพูชา ล่าสุดบอร์ดอนุมัติการเพิ่มทุนจดทะเบียนในบริษัทย่อย คือ AEON Specialized Bank (Cambodia) Plc. จำนวน 2.5 ล้านเหรียญสหรัฐเพื่อขยายธุรกิจ และยังมีมติออกหุ้นกู้วงเงินไม่เกิน 8 พันล้านบาทเพื่อใช้เป็นเงินทุนหมุนเวียนหรือเพื่อทดแทนเงินกู้เดิมที่ครบกำหนด